## Zakon o izmjenama i dopunama Zakona o Hrvatskom fondu za razvoj

### NN 19/1991 (23.4.1991.), Zakon o izmjenama i dopunama Zakona o Hrvatskom fondu za razvoj

# SABOR REPUBLIKE HRVATSKE

Na temelju članka 89. Ustava Republike Hrvatske, a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o izmjenama i dopunama Zakona o Hrvatskom fondu za razvoj

Proglašavam Zakon o izmjenama i dopunama Zakona o Hrvatskom fondu za
razvoj kojeg je Sabor Republike Hrvatske donio na sjednicama Vijeća udruženog
rada 17. travnja 1991, Vijeća općina 17. travnja 1991. i Društveno-političkog
vijeća 17. travnja 1991. godine.

Klasa: 011 -01 /91 -01 /28

Urbroj:71-91-1

Zagreb, 22. travnja 1991.

Predsjednik Republike Hrvatske

**dr. Franjo Tuđman, v. r.**

---

## ZAKON

### o izmjenama i dopunama Zakona o Hrvatskom fondu za razvoj

Član 1.

U Zakonu o Hrvatskom fondu za razvoj ("Narodne novine", br.
18/90 i 42/90) u članu 1. iza riječi "financiranje" dodaju se
riječi "ili sufinanciranje".

Član 2.

Član 3. mijenja se i glasi: "Sredstva za osnivanje i rad Fonda
formiraju se:

- iz namjenskih dotacija proračuna Republike,

- iz sredstava Republike koja se osiguravaju po posebnim propisima,

- iz sredstava ostvarenih izdavanjem i prodajom vrijednosnih papira
Fonda, te prihoda ostvarenih vlastitim poslovanjem,

- iz prenesenih dionica odnosno udjela dioničkog društva odnosno društva
s ograničenom odgovornošću (u daljnjem tekstu: društva) koja u postupku
pretvorbe nisu prodana odnosno uplaćena,

- iz sredstava ostvarenih prodajom društvenih poduzeća ili dijela društvenih
poduzeća,

- iz sredstava ostvarenih prodajom dionica odnosno udjela koje Fond
ima u društvu,

- iz sredstava dobiti društva u kojem Fond ima dionice,

- iz sredstava ostvarenih davanjem u zakup društva,

- iz sredstava koja se prenesu Fondu iz ostatka likvidacijske ili stečajne
mase u slućaju likdvidacije ili stečaja društvenog poduzeća,

- iz inozemnih kredita, i

- iz drugih izvora. Sredstva iz alineje 1, 2, 3, 4, 8, 10, 11 i 5% sredstava
iz alineje 7. stava 1. ovoga člana vode se na posebnom računu Fonda i koriste
se za namjene iz člana 4. Zakona. Sredstva iz alineje 5, 6, 9, i 95% sredstava
iz alineje 7. stava 1. ovoga člana vode se na posebnom računu Fonda i koriste
se za financiranje razvojnih programa koji su sastavni dio procesa pretvorbe
vlasništva, te za druge namjene u skladu s odredbama Zakona o pretvorbi
društvenih poduzeća. Sredstva iz stava 2. i 3. ovoga člana vode se knjigovodstveno
razdvojeno. Za obveznice koje izda Fond jamči Republika Hrvatska".

Član 3.

U članu 4. stavu 1. iza riječi "financiranje" dodaju se riječi
"ili sufinanciranje", a iza riječi "trajna ulaganja"
dodaje se riječ "banke" i stavlja zarez.

Član 4.

Član 5. mijenja se i glasi: "Pravne i fizičke osobe koje kandidiraju
za ulaganja iz stava 1. člana 4. Zakona, a po osnovu sredstava Fonda iz
stava 2. člana 3. Zakona, moraju izraditi i dostaviti razvojni ili investicijski
program i ocjenu tog programa od poslovne banke. Poduzeća koja kandidiraju
za ulaganja po osnovu sredstava Fonda iz stava 3. člana 3. Zakona, moraju
izraditi i dostaviti razvojni ili investicijski program i ocjenu toga programa
od Agencije Republike Hrvatske za restrukturiranje i razvoj."

Član 5.

U članu 6. stavu 2. u alineji 6. riječi "Društvenim planom Republike"
zamjenjuju se riječima "razvojnim dokumentima Republike". Stav
3. mijenja se i glasi: "kriteriji iz stava 2. ovoga člana pobliže
će se razraditi aktima o poslovnoj politici Fonda".

Član 6.

U članu 12. stavu 1. ispred alineje 1. dodaju se četiri nove alineje
koje glase:

"-aktivnost Fonda u procesu pretvorbe društvenih poduzeća i suradnja
Fonda s Agencijom Republike Hrvatske za restrukturiranje i razvoj, - način
prodaje dionica kojima raspolaže Fond,

- uvjeti za prodaju bonitetnih dionica i slučajevi kada se dionice ustupaju,
- način davanja društava u zakup," Dosadašnje alineje l, 2, 3, 4,
5 i 6. postaju alineje 5. 6, 7. 8. 9. i 10.

Član 7.

Ovlašćuje se Zakonodavno-pravna komisija Sabora da utvrdi i izda prečišćeni
tekst Zakona o Hrvatskom fondu za razvoj.

Član 8.

Ovaj zakon stupa na snagu osmog dana od dana objave u "Narodnim
novinama".

Klasa: 423-02/90-02/01

Zagreb, 17. travnja 1991.

SABOR REPUBLIKE HRVATSKE

Predsjednik Sabora

**dr. Žarko Domljan, v. r.**

Predsjednik Vijeća udruženog rada

**Ivan Matija, v. r.**

Predsjednik Vijeća općina

**Luka Bebić, v. r.**

Predsjednik Društveno-političkog vijeća

**Ivan Vekić, v. r.**

Zakon, NN 19/1991-592